Мелнички манастир

Мелнички манастир (понекогаш нарекуван Витолишки манастир) — манастир во непосредна близина на некогашното село Мелница. Местоположба Манастирот е сместен покрај реката Бутурица, веднаш на регионалниот пат 1107 кој води до селото Витолиште, веднаш над одвојувањето за селата Полчиште и Бешиште. Историја Манастирот започнал да се гради во 1870 година под водство на Стале Чешелков, но и со помош на целокупното мариовско население. Главната манастирска црква „Св. Илија“ била завршена во 1872 година, а нејзиниот богат фрескоживопис бил завршен во 1881 година од страна на зографот Аврам Дичов, син на познатиот мајстор Дичо Зограф. Според натпис пронајден во манастирската црква кој потекнува од 1872 година, манастирот бил изграден од мајсторот Пере Лауца со помош на православните христијани од околните села. Во минатото во манастирот имало монаштво и во него живееле монаси. Имотната состојба на манастирот била добра за опстанокот на манастирската братија односно монашкото братство и луѓето коишто работеле на манастирските имоти. Манастирот поседувал ниви, ливади, шуми, како и голем број на добиток од кој имак булук овци, кози, говеда, пчели и друг вид жива стока. Градби во манастирот Манастирскиот комплекс е составен од: главната манастирска црква, конакот, трпезаријата, како и други помошни објекти. Црква „Св. Илија“ Темелите на црквата биле поставени во 1870 година на иницијатива на Стале Чешелков од селото Полчиште, која била планирана да биде главна манастирска црква на тогашниот Мелнички манастир (денес наречен и Витолишки манастир), која била помогната од целото мариовско население. Изградбата завршила по неполни две години од нејзиниот почеток и веднаш биле повикани прочуените мијачки зографи од селото Тресонче предводени од Аврам Дичов, син на познатиот и легендарен зограф од XIX век - Дичо Зограф. Како ктитор на манастирската црква, а подоцна прогласен и за доживотен игумен на самата црква, се јавува Стале Чешелков, кој бил главниот иницијатор за изградба на манастирската црква и самиот манастир во целост. На барање на месното население бил насликан на ѕидовите од манастирската црква, каде е претставен во природна големина (цел раст), со бела брада, патерица во десната рака и облечен во убава мариовска носија. Дедо Стале умрел во 1913 година на 115 годишна возраст. Галерија Наводи Надворешни врски Манастир Св. Илија - Витолиште — Прилепечко-витолишка парохија Текст за манастирот и црквата Архивирано на 7 септември 2016 г.